Karen Ellemann (V), 2011-02-04:
Lad mig starte med at takke samtlige ordførere for en umådelig effektiv ordførerrække her og bare lige ganske kort sige, at det her lovforslag jo drejer sig om, at vi skal sikre implementeringen af tre EU-retsakter med følgende tre hovedelementer: Det første er, at vi netop skal sikre en korrekt overgang fra det nugældende EU-direktiv om godkendelse af pesticider til den ny EU-pesticidforordning, som træder i kraft til sommer.
Det er en forordning, som blev vedtaget i efteråret 2009, og som vil være gældende fra juni måned i år.
Fra da af vil regler om godkendelse og markedsføring af pesticider være beskrevet i forordningen, og derfor er der behov for, at en række bestemmelser i kemikalieloven ophæves.
For det andet indeholder den her lovændring ændringer i terminologi og definitioner, og det sker jo udelukkende for så at bringe reglerne i overensstemmelse med REACH-forordningen og klassificeringsforordningen.
For det tredje består lovændringen af ændringer som følge af implementeringen af rammedirektivet om bæredygtig anvendelse af pesticiderne.
Det er hovedsagelig den del af lovændringen, som medfører substantielle ændringer, og som også er det, samtlige ordførere har berørt.
Rammedirektivets hovedformål er jo altså at fastsætte rammerne, som skal sikre en bæredygtig anvendelse af pesticider i alle medlemslande.
Direktivet indeholder en lang række krav, som vi i Danmark for længst har indført, bl.a. krav om etablering af en certifikatordning for sprøjteførere, regler om vaskepladser og regler om håndtering og opbevaring af bekæmpelsesmidler.
De her elementer er allerede implementeret i Danmark, både via tidligere pesticidplaner og i en række bekendtgørelser.
Men der er enkelte krav i direktivet, som vi i Danmark ikke har fået indført endnu.
Det er nogle af de krav, som vi nu implementerer i kemikalieloven.
Direktivet kræver, at medlemslandene udarbejder nationale pesticidhandlingsplaner, og det har vi i Danmark som bekendt gjort siden 1986.
Andre lande skal så først til at tage hul på den opgave nu.
Men der er mest af alt tale om en formsag, når vi i kemikalieloven indfører et krav om, at vi skal udarbejde en national pesticidhandlingsplan.
Direktivet anfører, hvilke tiltag der skal indgå i de nationale handlingsplaner: at offentligheden skal inddrages i den forbindelse, og at planerne skal revideres mindst hvert femte år.
Der er så også tale om en formsag, når vi med kemikalielovændringen indfører krav om, at flysprøjtning kræver tilladelse, fordi fly slet ikke er blevet brugt til at udbringe pesticider i Danmark i en lang årrække.
De øvrige ændringer er så mere substantielle.
Direktivet kræver bl.a., at vi sikrer, at pesticidforbruget nedbringes til et minimum eller helt forbydes på visse områder med offentlig adgang, f.eks. på sportspladser, i parker osv.
Derfor indføres der i loven en hjemmel, som efterfølgende kan udnyttes i bekendtgørelser, eksempelvis i en bekendtgørelse, som sætter restriktioner for pesticidforbruget på golfbaner.
Jeg tror, rigtig mange ordførere deler holdning med mig i forhold til de bekymringer, vi har i forbindelse med golfbranchens anvendelse af pesticider, og der har vi allerede i næste uge et møde i kalenderen i forligskredsen omkring golfaftalen, og jeg glæder mig til at tage hul på de drøftelser.
Så er der også i direktivet en række krav i forbindelse med salg af pesticider.
For at leve op til direktivet indføres hjemmel til at sikre, at de personer, som sælger pesticider, skal være i besiddelse af et vist kendskab til pesticider og den risiko, som de kan udgøre for miljø og sundhed, hvis de altså ikke anvendes efter forskrifterne.
Efter ændringen i kemikalieloven vil der derfor blive udstedt en bekendtgørelse, der fastsætter krav om, at pesticidforhandlere skal have ansatte, der kan dokumentere at have modtaget undervisning i miljø- og sundhedsmæssig forsvarlig anvendelse af pesticider, eller at de i hvert fald alternativt kan dokumentere, at de på anden måde har erhvervet sig sådan et kendskab.
Jeg må sige, at jeg synes, det er meget betryggende, at forhandlere i grovvarehandelen skal have et særligt kendskab til bl.a. lovgivningen på området, til regler for opbevaring af pesticider, til de særlige regler for meget giftige pesticider og i det hele taget de nye klassificeringsregler og også et indgående kendskab til, hvilke pesticider der udgør en lav eller en høj miljøbelastning.
Dermed vil vi jo altså se, at forhandlerne i fremtiden vil være langt bedre rustet til at rådgive jordbrugeren om valg af de mindst belastende pesticider og om sikker anvendelse og opbevaring.
I havecentrene og i byggemarkederne er der også behov for at medarbejderne får et større kendskab til de pesticider, som de har på hylderne.
De skal vide, hvilke pesticider der udgør den mindste belastning, hvor i haven pesticiderne må anvendes, og de skal selvfølgelig også kende reglerne om, hvordan pesticiderne skal opbevares.
Dermed kan de jo altså også i højere grad rådgive private haveejere om, hvilke midler de bør vælge, hvis de da vælger at bruge midler, hvordan de anvender dem, og hvordan de bør opbevare dem, sådan at de ikke udgør en risiko for deres egen sundhed eller for grundvandet.
Så vil der desuden med lovændringen blive indført en hjemmel, der gør det muligt at fastsætte krav om, at salg af pesticider til professionel anvendelse kun må ske til personer, som har et sprøjtecertifikat.
Der er som for de andre ændringer også tale om et krav i rammedirektivet om bæredygtig anvendelse af pesticider, og det betyder altså, at man ikke længere som privat haveejer uden sprøjtecertifikat kan købe de langt mere koncentrerede pesticider, som forhandles i grovvarebranchen.
Derimod må haveejerne i fremtiden kun købe de langt mildere produkter, som forhandles i byggemarkeder og lignende.
Det var altså de ændringer, der indgår i lovforslaget, og som man sikkert også har bemærket, skifter loven også navn fra at have heddet lov om kemiske stoffer og produkter til nu et mere mundret ord, der hedder lov om kemikalier.
Så med disse ord ønsker jeg, at vi får en god videre behandling af lovforslaget.